CELEX: 32019D1593
Language: hr
Date: 2019-09-24 00:00:00
Title: Provedbena odluka Vijeća (EU) 2019/1593 od 24. rujna 2019. o izmjeni Provedbene odluke 2013/676/EU kojom se Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost

27.9.2019   
               
               
                  HR
               
               
                  Službeni list Europske unije
               
               
                  L 248/69
               
            
         PROVEDBENA ODLUKA VIJEĆA (EU) 2019/1593
         od 24. rujna 2019.
         o izmjeni Provedbene odluke 2013/676/EU kojom se Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Provedbenom odlukom Vijeća 2010/583/EU (2) i zatim Provedbenom odlukom Vijeća 2013/676/EU (3) Rumunjskoj je odobrena primjena posebne mjere kojom se porezni obveznik kojemu porezni obveznici isporučuju proizvode od drva određuje kao osoba odgovorna za plaćanje poreza na dodanu vrijednost (PDV) na te isporuke. Odobrenje dano je produljeno do 31. prosinca 2019. Provedbenom odlukom Vijeća (EU) 2016/1206 (4).
                  
               
                     (2)
                  
                  
                     Dopisom koji je Komisija zaprimila 11. ožujka 2019. Rumunjska je zatražila odobrenje za nastavak primjene posebne mjere nakon 31. prosinca 2019. Uz zahtjev je priloženo izvješće o primjeni te mjere u skladu s Provedbenom odlukom 2013/676/EU.
                  
               
                     (3)
                  
                  
                     Komisija je dopisima od 9. travnja 2019. obavijestila ostale države članice o zahtjevu Rumunjske. Komisija je dopisom od 10. travnja 2019. obavijestila Rumunjsku da ima sve informacije potrebne za razmatranje zahtjeva.
                  
               
                     (4)
                  
                  
                     Prema informacijama koje je Rumunjska dostavila, činjenično stanje na temelju kojeg je opravdana primjena posebne mjere nije se promijenilo. Usto, analize koje su provela rumunjska nadležna tijela upućuju na to da se mjera pokazala djelotvornom u smanjenju utaje poreza.
                  
               
                     (5)
                  
                  
                     Posebna mjera proporcionalna je ciljevima koji se žele postići jer je ograničena na vrlo specifične poslovne radnje u sektoru u kojem su zabilježeni znatni problemi u pogledu utaje poreza i izbjegavanja plaćanja poreza. Nadalje, nastavak primjene mjere ne bi negativno utjecao na sprečavanje prijevare na razini maloprodaje u drugim sektorima ili u drugim državama članicama.
                  
               
                     (6)
                  
                  
                     Rumunjskoj bi stoga trebalo odobriti nastavak primjene posebne mjere tijekom dodatnog ograničenog razdoblja, do 31. prosinca 2022.
                  
               
                     (7)
                  
                  
                     Odstupanja se obično odobravaju na ograničeno razdoblje kako bi se moglo ocijeniti jesu li posebne mjere primjerene i djelotvorne. Odstupanja daju državama članicama vrijeme da do isteka posebne mjere uvedu druge uobičajene mjere za rješavanje predmetnog problema. Odstupanja koja omogućuje primjenu mehanizma prijenosa porezne obveze odobravaju se samo iznimno za određena područja u kojima se pojavljuju prijevare i posljednje su rješenje. Rumunjska bi stoga do isteka ovog odstupanja trebala uvesti druge uobičajene mjere za suzbijanje i sprečavanje daljnjeg širenja prijevara u vezi s PDV-om u sektoru drvne sirovine i proizvoda od drva te joj nakon toga više ne bi trebalo biti potrebno odstupanje od članka 193. Direktive 2006/112/EZ u pogledu takvih isporuka.
                  
               
                     (8)
                  
                  
                     Stoga u ovoj fazi nije potrebno u Provedbenu odluku 2013/676/EU uvesti posebnu odredbu o daljnjim zahtjevima za produljenje odstupanja odobrenog tom provedbenom odlukom nakon 31. prosinca 2022.
                  
               
                     (9)
                  
                  
                     Posebna mjera nema negativan utjecaj na vlastita sredstva Unije prikupljena PDV-om.
                  
               
                     (10)
                  
                  
                     Provedbenu odluku 2013/676/EU trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Provedbena odluka Vijeća 2013/676/EU mijenja se kako slijedi:
            
                        1.
                     
                     
                        u članku 1. datum „31. prosinca 2019.” zamjenjuje se datumom „31. prosinca 2022.”;
                     
                  
                        2.
                     
                     
                        članak 3. briše se.
                     
                  
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena Rumunjskoj.
         
         
            Sastavljeno u Bruxellesu 24. rujna 2019.
            
               
                  Za Vijeće
               
               
                  Predsjednica
               
               K. KULMUNI
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća 2010/583/EU od 27. rujna 2010. kojom se Rumunjskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 256, 30.9.2010., str. 27.).
         
            (3)  Provedbena odluka Vijeća 2013/676/EU od 15. studenoga 2013. kojom se Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 31.).
         
            (4)  Provedbena odluka Vijeća (EU) 2016/1206 od 18. srpnja 2016. o izmjeni Provedbene odluke 2013/676/EU kojom se Rumunjskoj odobrava primjena posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 198, 23.7.2016., str. 47.).